Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdassa tarkoitettu nimityksen rekisteröintihakemuksen julkaiseminen

(2020/C 110/11)

Tämä julkaiseminen antaa oikeuden vastustaa muutosta koskevaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

AIDON PERINTEISEN TUOTTEEN TUOTE-ERITELMÄ

”SLOVENSKA POTICA”

EU-nro: TSG-SI-02396 – 30.3.2018

Jäsenvaltio tai kolmas maa: Slovenia

1. Rekisteröitävä nimi / rekisteröitävät nimet

”Slovenska potica”

2. Tuotelaji (liitteen XI mukaisesti)

Luokka 2.24 Leipomo-, konditoria-, makeis- ja keksituotteet

3. Rekisteröinnin perusteet

3.1 Onko tuote seuraavien vaatimusten mukainen

☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla.

☐ Se valmistetaan perinteisesti käytetyistä raaka-aineista tai ainesosista.

Slovenska potica on hiivataikinasta valmistettu rulla, jonka täyte valmistetaan tyypillisesti saksanpähkinöistä, rakuunasta tai rusinoista. Se on perinteisesti renkaan muotoinen, koska se paistetaan perinteisessä rengasvuoassa (”potičnik”), jossa on tasainen pohja ja sileät tai uurretut sivut ja jonka keskustan läpi kulkee kartion muotoinen tyhjiö.

3.2 Onko nimi seuraavien vaatimusten mukainen

☒ Se on ollut perinteisesti käytössä kyseiseen tuotteeseen viitattaessa.

☐ Se osoittaa tuotteen perinteisen luonteen tai erityisluonteen.

Nimitys ”potica” mainitaan ensimmäisessä sloveeninkielisessä keittokirjassa, jonka kirjoitti Slovenian ensimmäinen runoilija Valentin Vodnik vuonna 1799, viitattaessa taikinarullan erityiseen muotoon. Potican reseptejä on muun muassa Andrej Zamejicin (1850), Magdalena Knafelj Pleiweisin (1868) ja Sr Felicita Kalinšekin (1923) kirjoittamissa kirjoissa. Ensimmäisen maailmansodan jälkeen erilaisten Potica-reseptien määrä kasvoi nopeasti, ja nykyisin tunnetaan yli 105 erityyppistä Potica-leivonnaista. Erot johtuvat täytteestä, joka voi olla makea tai suolainen. Poticaa valmistetaan kaikkialla Sloveniassa ja myös maan rajojen ulkopuolella.

Nimitys ”potica” on peräisin nimen aiemmista sloveeninkielisistä muodoista, joita ovat esimerkiksi ”povitica”, ”povtica” ja ”potvica”. Nimi heijastaa erilaisia valmistusmenetelmiä, jotka olivat käytössä keskiajalta (jo ennen 1400-lukua) aina 1900-luvun alkuun, jolloin resepti muuttui yhtenäisemmäksi. Yhtenäistä nimeä ”potica” on käytetty laajalti 1700-luvulta lähtien. Nimitystä ”slovenska potica” käytettiin ensimmäisen kerran 1800-luvun jälkipuoliskolla.

4. Kuvaus

4.1 Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

Slovenska potica on hiivataikinasta valmistettu rulla, joka on täytetty makealla tai suolaisella täytteellä ja muotoiltu renkaaksi. Muoto on peräisin pyöreästä paistovuoasta (”potičnik”), jonka materiaalina on savi, posliini tai metalli. Vuoassa on tasainen pohja ja sileät tai uurretut reunat, ja sen keskustan läpi kulkee kartion muotoinen tyhjiö. Slovenska potican perinteiset ja tavallisimmat täytteet ovat saksanpähkinä, saksanpähkinä-rusinaseos, rusina, rakuuna sekä rakuunan ja raejuuston sekoitus.

Slovenska potica voidaan pakastaa raakana (paistamattomana) tai paistettuna. Paistetun Slovenska potican kuoren on oltava tasainen, kiinteä ja sileä, ja väriltään leivonnaisen on oltava kullanruskea, kuten makeat leivonnaiset yleensä. Slovenska potica tuntuu kosketettaessa pehmeältä ja joustavalta. Leivonnaisen päälle voidaan ripotella tomusokeria.

Slovenska potican poikkileikkauspinnan on oltava seuraavanlainen: kuori ei irtoa erilleen muusta leivonnaisesta, täyte jakautuu tasaisesti ja sitä on samalta paksuudelta koko kerroksessa, ja kerroksia on vaadittu määrä potičnik-vuoan halkaisijasta riippuen.

4.2 Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Slovenska potican valmistus

1. Jauhot: valkoinen vehnäjauho

2. Maito: lehmänmaito

3. Raejuusto: täysrasvainen, rakeinen tai hieno

4. Saksanpähkinänsydämet: jauhettuna

5. Vanilja: luontaisella vaniljalla maustettu sokeri, vaniljatanko, jauhe tai neste. Rusinatäytteessä on oltava vaniljatanko, joka voi olla missä tahansa muodossa (esimerkiksi jauhettuna tai rouhittuna).

6. Rakuuna: tuore, kuivattu (lehdet silputtuna) tai pakastettu

7. Rommi (38–40 til-%)

8. Munat: raaka kananmuna

9. Lehmänmaidosta valmistettu voi: raakavoi

10. Sokeri: kide- tai tomusokeri

11. Rusinat

12. Kerma

13. Hapankerma (täysrasvainen)

14. Kaneli

15. Suola

16. Hiiva

Täyte on pääsääntöisesti käytettävä heti sen valmistamisen jälkeen tai se voidaan valmistaa enintään kaksi päivää etukäteen, jolloin se on säilytettävä jääkaapissa.

Hiivataikinan ainesosat ja valmistus

Resepti taikinalle, johon käytetään yksi kilogramma valkoisia vehnäjauhoja Resepti, joka perustuu muiden ainesosien osuuteen suhteessa jauhomäärään (%) Sallitut poikkeamat 1 000 g valkoisia vehnäjauhoja 30 g hiivaa 3 enintään 50 g 100 g raakavoita 10 enintään 150 g 120 g sokeria 12 vähintään 80 g 10 g suolaa 1 enintään 12 g 3 (tai 60 g) munankeltuaista 6 enintään 6 (tai 120 g) munankeltuaista 10 g vaniljasokeria 1–2 enintään 30 g 10 ml rommia 1 enintään 20 ml enintään 5 dl maitoa enintään 50 tarpeen mukaan (taikinan halutun koostumuksen saavuttamiseksi)

Taikinan valmistus

Taikinan valmistukseen voidaan käyttää hapanjuurta, mutta se ei ole pakollista. Taikinaa sekoitetaan ja vaivataan, kunnes se on tasaista ja sileää eikä tartu. Vaivaamisen jälkeen taikinan annetaan levätä vähintään 15 minuuttia.

Kun taikina on levännyt, se voidaan joko

a) kaulita 0,4–1,5 cm paksuiseksi suorakaiteen muotoiseksi levyksi, jonka päälle levitetään täyte ja joka kääritään lopuksi tiukalle rullalle tai

b) jättää edelleen kohoamaan, minkä jälkeen se kaulitaan 0,4–1,5 cm paksuiseksi suorakaiteen muotoiseksi levyksi, jonka päälle levitetään täyte ja joka kääritään lopuksi tiukalle rullalle.

Taikinarulla asetetaan voideltuun potičnik-vuokaan, ja taikinan läpi pistellään ylhäältä päin useita reikiä. Tämän jälkeen rullan annetaan kohota, kunnes se on noussut selvästi ja pinta on turvonnut mutta edelleen pehmeän ilmava kosketettaessa.

Kohonneeseen rullaan voidaan pistellä uudelleen reikiä juuri ennen paistamista.

Slovenska potica saksanpähkinätäytteellä

Saksanpähkinätäytteen ainesosat Sallitut poikkeamat 1 000 g jauhettuja saksanpähkinänsydämiä 375 g sokeria vähintään 250 g 100 g raakavoita enintään 125 g 3 (tai 90 g) munanvalkuaista enintään 4 (120 g) munanvalkuaista 20 g vaniljasokeria enintään 30 g 1–2 veitsenkärjellistä tai vähintään 3 mg kanelia enintään 5 mg enintään 6 dl maitoa tarpeen mukaan (täytteen halutun koostumuksen saavuttamiseksi)

Saksanpähkinätäytteen ja Potican valmistus

1. Jauhetut saksanpähkinät upotetaan kuumaan maitoon, ja seoksen annetaan jäähtyä.

2. Maito-saksanpähkinäseokseen sekoitetaan ensin vaniljasokeri, sokeri, kaneli ja pehmennyt voi ja sen jälkeen vatkatut munanvalkuaiset. Munanvalkuaisiin voidaan lisätä sokeria vatkaamisen yhteydessä. Täytteen on oltava helppo levittää, jotta taikina ei repeydy.

3. Taikina kaulitaan pikkusormen (0,4–1,5 cm) paksuiseksi.

4. Jokaista taikinakiloa kohti on käytettävä vähintään yksi kilogramma saksanpähkinätäytettä. Halkaisijaltaan enintään 29 cm vuoassa paistettavassa Poticassa on oltava vähintään 3–4 kerrosta; suuremmassa astiassa paistettavassa Poticassa kerroksia voi olla yksi tai kaksi enemmän.

5. Täyte levitetään taikinan päälle, ja täytteen päälle voidaan ripotella jauhettuja kuivia saksanpähkinöitä.

6. Tämän jälkeen taikina kääritään tiukalle rullalle, joka asetetaan potičnik-vuokaan. Vuoka voidaan voidella ja jauhottaa ennen tätä. Rullan molempien päiden on oltava tiiviisti toisiaan vasten.

7. Potican annetaan kohota potičnik-vuoassa.

8. Ennen paistamista Potica voidaan voidella voilla, maidolla, keltuaisella tai näiden seoksella. Siihen on myös pistettävä useita reikiä, ennen kuin se pannaan uuniin. Poticaa suositellaan paistettavaksi vähintään 40 minuutin ajan 160–180 °C:ssa. Suositellusta lämpötilasta ja paistoajasta huolimatta molempia voidaan muuttaa uunityypin ja Potican koon mukaan.

9. Kun Potica on paistunut, potičnik-vuoka käännetään ylösalaisin ja leivonnaisen annetaan jäähtyä.

10. Potican päälle voidaan sirotella tomusokeria, minkä jälkeen se leikataan siivuiksi ja tarjoillaan.

Slovenska potica saksanpähkinä-rusinatäytteellä

Saksanpähkinä-rusinatäytteen ainesosat Sallitut poikkeamat 1 000 g jauhettuja saksanpähkinänsydämiä 200 g sokeria vähintään 100 g 100 g raakavoita enintään 125 g 3 (tai 90 g) munanvalkuaista enintään 4 (120 g) munanvalkuaista 20 g vaniljasokeria enintään 30 g 1–2 veitsenkärjellistä tai vähintään 3 mg kanelia enintään 5 mg enintään 6 dl maitoa tarpeen mukaan (täytteen halutun koostumuksen saavuttamiseksi) 100 g rusinoita enintään 250 g rusinoita enintään 0,5 dl rommia (rusinoiden liottamiseen) Rommi ei ole pakollinen ainesosa.

Saksanpähkinä-rusinatäytteen ja Potican valmistus

1. Jauhetut saksanpähkinät upotetaan kuumaan maitoon, ja seoksen annetaan jäähtyä.

2. Maito-saksanpähkinäseokseen sekoitetaan ensin vaniljasokeri, sokeri, kaneli ja pehmennyt voi ja sen jälkeen munanvalkuaiset, jotka on vatkattu sokerin kanssa. Täytteen on oltava helppo levittää, jotta taikina ei repeydy.

3. Taikina kaulitaan pikkusormen (0,4–1,5 cm) paksuiseksi.

4. Täyte levitetään taikinan päälle, ja täytteen päälle voidaan ripotella kuivia jauhettuja saksanpähkinöitä ja rommissa liotettuja rusinoita, joista on poistettu huonot rusinat ja jotka on huuhdeltu (rommissa liottaminen ei ole pakollista).

5. Jokaista taikinakiloa kohti on käytettävä vähintään 900 g saksanpähkinätäytettä ja 100 g kuivia rusinoita.

6. Halkaisijaltaan enintään 29 cm vuoassa paistettavassa Poticassa on oltava vähintään 3–4 kerrosta; suuremmassa astiassa paistettavassa Poticassa kerroksia voi olla yksi tai kaksi enemmän. Taikina kääritään tiukalle rullalle, joka asetetaan potičnik-vuokaan. Vuoka voidaan voidella ja jauhottaa ennen tätä. Rullan molempien päiden on oltava tiiviisti toisiaan vasten.

7. Potican annetaan kohota potičnik-vuoassa.

8. Ennen paistamista Potica voidaan voidella voilla, maidolla, keltuaisella tai näiden seoksella. Siihen on myös pistettävä useita reikiä, ennen kuin se pannaan uuniin. Poticaa suositellaan paistettavaksi vähintään 40 minuutin ajan 160–180 °C:ssa. Suositellusta lämpötilasta ja paistoajasta huolimatta molempia voidaan muuttaa uunityypin ja Potican koon mukaan.

9. Kun Potica on paistunut, potičnik-vuoka käännetään ylösalaisin ja leivonnaisen annetaan jäähtyä.

10. Potican päälle voidaan sirotella tomusokeria, minkä jälkeen se leikataan siivuiksi ja tarjoillaan.

Slovenska potica rusinatäytteellä

Rusinatäytteen ainesosat Sallitut poikkeamat 3 (tai vähintään 60 g) munankeltuaista enintään 4 (80 g) munankeltuaista 50 g sirotesokeria enintään 100 g 1 munanvalkuainen 30 ml kermaa enintään 50 ml 1 kahvilusikallinen rouhittua tai jauhettua vaniljatankoa enintään 0,6 g 500 g rusinoita enintään 800 g 50 ml rommia enintään 80 ml

Täytteen ja Potican valmistus

1. Rusinoista poistetaan huonot, ja niitä liotetaan rommissa.

2. Keltuaiset vatkataan vaahdoksi, ja niihin lisätään sokeri, vanilja, kerma ja vatkatut valkuaiset.

3. Taikina kaulitaan pikkusormen (0,4–1,5 cm) paksuiseksi.

4. Taikinan päälle levitetään täyte ja ripotellaan rommissa liotetut rusinat. Täytteessä on oltava vähintään 500 g kuivia rusinoita jokaista taikinakiloa kohti.

5. Halkaisijaltaan enintään 29 cm vuoassa paistettavassa Poticassa on oltava vähintään 3–4 kerrosta; suuremmassa astiassa paistettavassa Poticassa kerroksia voi olla yksi tai kaksi enemmän. Taikina kääritään tiukalle rullalle, joka asetetaan potičnik-vuokaan. Vuoka voidaan voidella ja jauhottaa ennen tätä. Rullan molempien päiden on oltava tiiviisti toisiaan vasten.

6. Potican annetaan kohota potičnik-vuoassa.

7. Ennen paistamista Potica voidaan voidella voilla, maidolla, keltuaisella tai näiden seoksella. Siihen on myös pistettävä useita reikiä, ennen kuin se pannaan uuniin. Poticaa suositellaan paistettavaksi vähintään 30 minuutin ajan 160–180 °C:ssa. Suositellusta lämpötilasta ja paistoajasta huolimatta molempia voidaan muuttaa uunityypin ja Potican koon mukaan.

8. Kun Potica on paistunut, potičnik-vuoka käännetään ylösalaisin ja leivonnaisen annetaan jäähtyä.

9. Potican päälle voidaan sirotella tomusokeria, minkä jälkeen se leikataan siivuiksi ja tarjoillaan.

Slovenska potica rakuunatäytteellä

Rakuunatäytteen ainesosat Sallitut poikkeamat 150 g raakavoita enintään 200 g 100 g tomusokeria vähintään 50 g 4 (tai vähintään 80 g) munankeltuaista vähintään 3 (60 g) munankeltuaista 75 g tuoretta tai pakastettua tai 15 g kuivattua rakuunaa vähintään 30 g tuoretta tai pakastettua tai 8 g kuivattua rakuunaa

Täytteen ja Potican valmistus

1. Voi vaahdotetaan ja sekoitetaan sokerin ja keltuaisten kanssa.

2. Seokseen lisätään silputut rakuunanlehdet tai kuivattu rakuuna.

3. Taikina kaulitaan pikkusormen (0,4–1,5 cm) paksuiseksi. Jokaista taikinakiloa kohti on käytettävä 300–400 g voi-rakuunatäytettä.

4. Halkaisijaltaan enintään 29 cm vuoassa paistettavassa Poticassa on oltava vähintään 3–4 kerrosta; suuremmassa astiassa paistettavassa Poticassa kerroksia voi olla yksi tai kaksi enemmän. Taikina kääritään tiukalle rullalle, joka asetetaan potičnik-vuokaan. Vuoka voidaan voidella ja jauhottaa ennen tätä. Rullan molempien päiden on oltava tiiviisti toisiaan vasten.

5. Potican annetaan kohota potičnik-vuoassa.

6. Ennen paistamista Potica voidaan voidella voilla, maidolla, keltuaisella tai näiden seoksella. Siihen on myös pistettävä useita reikiä, ennen kuin se pannaan uuniin. Poticaa suositellaan paistettavaksi vähintään 30 minuutin ajan 160–180 °C:ssa. Suositellusta lämpötilasta ja paistoajasta huolimatta molempia voidaan muuttaa uunityypin ja Potican koon mukaan.

7. Kun Potica on paistunut, potičnik-vuoka käännetään ylösalaisin ja leivonnaisen annetaan jäähtyä.

8. Potican päälle voidaan sirotella tomusokeria, minkä jälkeen se leikataan siivuiksi ja tarjoillaan.

Slovenska potica rakuuna-raejuustotäytteellä

Rakuuna-raejuusto-hapankermatäytteen ainesosat Sallitut poikkeamat 125 g raejuustoa enintään 160 g raejuustoa 125 g hapankermaa enintään 130 g kermaa 20 g sokeria enintään 30 g 3 (tai 60 g) munankeltuaista vähintään 3 (60 g) munankeltuaista 3 (tai 90 g) munanvalkuaista vähintään 3 (90 g) munanvalkuaista 75 g tuoretta tai pakastettua tai 15 g kuivattua rakuunaa vähintään 30 g tuoretta tai pakastettua tai 8 g kuivattua rakuunaa

Täytteen ja Potican valmistus

1. Raejuusto puristetaan siivilän läpi ja sekoitetaan keltuaisten ja silputun tai kuivatun rakuunan kanssa. Seokseen lisätään sokerin kanssa vatkatut valkuaiset.

2. Taikina kaulitaan pikkusormen (0,4–1,5 cm) paksuiseksi, ja sen päälle lisätään täyte. Jokaista taikinakiloa kohti on käytettävä 300–500 g rakuuna-raejuustotäytettä.

3. Halkaisijaltaan enintään 29 cm vuoassa paistettavassa Poticassa on oltava vähintään 3–4 kerrosta; suuremmassa astiassa paistettavassa Poticassa kerroksia voi olla yksi tai kaksi enemmän. Taikina kääritään tiukalle rullalle, joka asetetaan potičnik-vuokaan. Vuoka voidaan voidella ja jauhottaa ennen tätä. Rullan molempien päiden on oltava tiiviisti toisiaan vasten.

4. Potican annetaan kohota potičnik-vuoassa.

5. Ennen paistamista Potica voidaan voidella voilla, maidolla, keltuaisella tai näiden seoksella. Siihen on myös pistettävä useita reikiä, ennen kuin se pannaan uuniin. Poticaa suositellaan paistettavaksi vähintään 30 minuutin ajan 160–180 °C:ssa. Suositellusta lämpötilasta ja paistoajasta huolimatta molempia voidaan muuttaa uunityypin ja Potican koon mukaan.

6. Kun Potica on paistunut, potičnik-vuoka käännetään ylösalaisin ja leivonnaisen annetaan jäähtyä.

7. Potican päälle voidaan sirotella tomusokeria, minkä jälkeen se leikataan siivuiksi ja tarjoillaan.

Slovenska potica voidaan pakastaa raakana (paistamattomana) tai paistettuna.

Slovenska potican säilyvyys

Parhaan mahdollisen laadun ja maun varmistamiseksi jokaisen Slovenska potican yhteydessä on ilmoitettava viimeinen käyttöpäivä.

Vastapaistetun Slovenska potican vähimmäissäilyvyysaika on 10 päivää. Poikkeuksen muodostaa rakuunatäytteinen Slovenska potica, jonka säilyvyysaika on vähintään seitsemän päivää. Slovenska potica on säilytettävä valmistajan ohjeiden mukaisesti.

Paistettuna pakastettu Slovenska potica on käytettävä kolmen kuukauden kuluessa pakastamisesta ja kolmen päivän kuluessa sulattamisesta.

Raakana pakastetun Slovenska potican enimmäissäilyvyysaika on kuusi kuukautta pakastuspäivästä.

Slovenska potican perinteinen paistovuoka eli ”POTIČNIK”

”Potičnik” voidaan valmistaa poltetusta savesta, posliinista, emaloidusta metallista, tarttumattomalla pinnoitteella päällystetystä metallista tai muusta materiaalista.

Potičnik-vuoka on pyöreä, se levenee hieman ylöspäin, ja siinä on sileät tai uurretut sivut. Jos sivut ovat uurretut, uurteet ovat pystysuorassa vuoan pohjaan nähden. Vuoan pohja on tasainen. Potičnik-vuoan keskustan läpi kulkee kartion muotoinen tyhjiö. Näin syntyy Potican tavanomaisin – ja ainoa mahdollinen – muoto: rullaksi muotoiltu pitko, jonka keskellä on leivonnaisen alapintaa kohti kapeneva reikä. Potičnik-vuoan pohjan halkaisijan on oltava vähintään 14 cm. Savesta valmistettu potičnik-vuoka voidaan sitoa metallilangalla kestävyyden parantamiseksi.

4.3 Tuotteen perinteisen luonteen todistavat tärkeimmät tekijät (tämän asetuksen 7 artiklan 2 kohta)

Nimitys ”potica” on selkeästi sloveenin kieltä, ja se on peräisin nimityksen aiemmista sloveeninkielisistä muodoista, joita ovat esimerkiksi ”povitica”, ”povtica” ja ”potvica”. Yhtenäistä nimeä ”potica” on käytetty laajalti 1700-luvulta lähtien. Vanhin kirjallinen merkintä ”poticasta” – sen historiallisessa muodossa ”povitica” – on peräisin ensimmäisten painettujen sloveeninkielisten kirjojen kirjoittajan Primož Trubarin kahdesta teoksesta (vuosilta 1575 ja 1577).

Vanhin potica-resepti julkaistiin teoksessa ”The Glory of the Duchy of Carniola” (1689), jonka on kirjoittanut Slovenian ensimmäinen tietosanakirjojen kirjoittaja Janez Vajkard Valvasor. Valentin Vodnikin vuonna 1799 kirjoittamassa ensimmäisessä sloveeninkielisessä keittokirjassa nimitys ”potica” viittaa taikinarullan muotoilutapaan. Erilaisten potica-reseptien määrä kasvoi sitä mukaa kuin uusia keittokirjoja julkaistiin (niitä kirjoittivat muun muassa Andrej Zamejic, Magdalena Knafelj Pleiweis ja Sr Felicita Kalinšek). Potica-reseptejä on myös muutamissa vieraskielisissä keittokirjoissa, kuten Katharina Praton kirjoittamassa kirjassa ”Die süddeutsche Küche” (1897) ja Marie von Rokitanskyn keittokirjassa vuodelta 1897. Niissä mainitaan erikseen, että leivonnainen on peräisin Carniolan alueelta*.

Nykyisen Slovenska potican tyypillinen muoto syntyy paistettaessa leivonnaista erityisessä kivi- tai metallivuoassa, joka tunnetaan nimellä ”potičnik” tai ”potičnica”. Tämä muoto on peräisin yli 200 vuoden takaa.

Mikään toinen perinteinen slovenialainen ruokalaji on tuskin yhtä erottamaton osa juhla-ateriaa kuin potica: todellinen juhla vaatii aina potican, ja tämä pätee erityisesti joulun ja pääsiäisen ajan juhliin sekä perhejuhliin. Mitä täytteisiin tulee, rakuunatäytteinen potica on selkeimmin slovenialainen, kun taas hunaja on yksi vanhimmista tunnetuista täytteistä.

Slovenska potica täytetään useimmiten saksanpähkinätäytteellä, sillä saksanpähkinät olivat helposti kaikkien yhteiskuntaluokkien saatavilla, ja ne auttoivat luomaan juhlaan kuuluvaa runsauden tunnelmaa. Myös saksanpähkinä-rusinatäyte on yleinen. Kuivatut viinirypäleet tai rusinat olivat erityisen tyypillisiä niille Slovenian alueille, joilla rypäleitä viljellään perusviljelykasvina. Janez Vajkard Valvasor mainitsi jo vuonna 1689 ja Valentin Vodnik vuonna 1799, että saksanpähkinätäytteeseen voidaan lisätä rusinoita. Sama koskee myös rusinatäytettä. Rakuunatäyte on tyypillisin slovenialainen täyte, sillä kyseinen yrtti on aina liitetty makeisiin ruokiin. Käytettäessä raejuustoa poticasta tulee erityisen kostea. Aikaisemmin raejuustoa käytettiin rakuunatäytteessä korvaamaan kalliimmat ainesosat, kuten munat ja voi, joihin kaikilla ei ollut varaa. Raejuusto on ainoa ainesosa, joka voidaan yhdistää rakuunatäytteeseen.

Nykyisin Slovenska potica tunnetaan kaikkialla Sloveniassa ja myös ulkomailla asuvien slovenialaisten keskuudessa. Myös monet ulkomaiset kirjailijat pitävät poticaa alkuperäisenä slovenialaisena jälkiruokana.

Nimitystä ”slovenska potica” käytettiin ensimmäisen kerran 1800-luvun jälkipuoliskolla. Sen käytöstä on useista historiallisista lähteistä peräisin olevia kirjallisia tietoja:

— ”kokkimme ansaitsevat palkkansa kovalla työllä matkustamalla Hampuriin, Berliiniin ja Müncheniin opettamaan saksalaisille, miten žganci höystetään asianmukaisesti laardilla ja miten valmistetaan carniolainen* ”potica” – –” (Slovenija-sanomalehti, 1849, nro 19, s. 74).

— ”Hunaja- tai saksanpähkinätäytteinen ”potica” ja kuivattu makkara ovat vanhoja ja alkuperäisiä carniolaisia** erikoisuuksia, jotka maistuvat myös Carniolan ulkopuolella.” (Kmetijske in rokodelske novice -sanomalehti, 35/1877, nro 11, s. 83).

— ”Unesco on julkaissut maailman kulttuuriperintöön liittyvän [aiheyhteys epäselvä] koulutuskäsikirjan. Slovenialainen ”potica” esiintyy siinä.”

— ””Potica” edustaa Sloveniassa samaa kuin omenapiiras Yhdysvalloissa.” (Betsy Oppenneer, Celebration Breads, Recipes, Tales and Traditions, New York 2003, s. 117).

— ”Myös monia muita kivivuokia ja -patoja tunnetaan. Kansanperinteen mukaan niitä käytetään seuraavan kolmen slovenialaisen erikoisuuden paistamiseen: prekmurska gibanica, belokranjska povitica ja ”Slovenska potica”” (Delo Dom-sanomalehden lisäosassa, heinä-joulukuu 2007).

— ”Seuraavana on tietenkin vuorossa slovenialainen ”potica” ja ideoita juhla-ateriaan” (Mag-aikakauslehti, joulukuu 2007).

— ”Tietyn tyyppisillä potica-leivonnaisilla on keskeinen rooli tehtäessä Sloveniaa tunnetuksi matkailukohteena ja yleisesti. Tässä yhteydessä on syytä mainita erityisesti rakuunatäytteinen ”potica”, joka on tyypillisin slovenialainen ”potica”.” (Slovenske Novice -sanomalehti, tammi–kesäkuu 2008).

— ”Aidossa slovenialaisessa ”poticassa” on kolme tai neljä kerrosta, mikä onnistuu vain käyttämällä runsaasti täytettä.” (Slovenske Novice -sanomalehti, tammi–kesäkuu 2008).

— ”Näyttäisi siltä, että ”poticassa” yhdistyvät makeus ja monipuoliset maut ovat tulossa tutuiksi myös Yhdistyneessä kuningaskunnassa. The Daily Telegraph -lehdessä julkaistiin äskettäin slovenialaisena makeana leipänä tunnetun ”potican” resepti – –” (Nedelo-sanomalehti, 19/2013, 3. maaliskuuta, nro 9, s. 11).

— Teddy Bear Bakes a Slovenian Sweet: Potica (Tina Orter, 2014): lapsille ja vanhemmille tarkoitettu kuvakirja, jossa esitellään Slovenska potican resepti. Kirja on käännetty kahdeksalle kielelle (englanniksi, saksaksi, italiaksi, ranskaksi, espanjaksi, venäjäksi, ruotsiksi ja puolaksi).

— Nuts About Potica (The Slovenia Times, 3.4.2015).

— ””Potica”, juhlapöydän keskipiste” (Slovenian matkailujärjestön verkkosivusto).

Huomautukset * ja **: Carniola (sloveenin kielellä Kranjska) oli 1400-luvulta lähtien etnisen Slovenian alueen historiallinen keskusalue. Se oli ainoa kokonaan slovenialainen alue. Näin ollen käsitettä ”carniolainen” (sloveenin kielellä Kranjec) käytettiin ”sloveenin” synonyyminä. Vuonna 1364 Carniolasta tuli herttuakunta, ja vuosina 1846–1918 se oli Habsburgien monarkiaan kuulunut kruununmaa. Entinen Carniola tunnetaankin nykyään Sloveniana.

(1) EUVL L 343, 14.12.2012, s. 1.